和向倅韻  其一
作者：彭龜年
朝代：宋

paragraphs: 誤身利名場，無異一釜甑。
置之水火間，謬以力取勝。
人生具天則，發見亦有證。
如水行地中，投隙即流迸。
但恐人欲縱，勃若一民橫。
志師儻自强，萬慮當退聽。
誰能學禪伯，絕物以求定。
吾聞至人言，當識動中靜。
萬變不可齊，一念終難正。
口耳固在我，視聽復誰令。
須從事上學，寧有物外性。
能用使太平，不用我何病。
斯言聞亦多，究竟終未瑩。
從今三爇香，願以公爲鏡。